แบงก์อิสลามฯซื้อหุ้นนวลิสซิ่ง 558ล้านบาท
ธนาคารอิสลามฯ ซื้อหุ้นนวลิสซิ่งกว่า 558 ล้านบาท
9 มิ.ย. 2553

ธนาคารอิสลามฯ ซื้อหุ้นนวลิสซิ่งกว่า 558 ล้านบาท 
บริษัท นวลิสซิ่ง  (NVL) แจ้งว่า ที่ประชุมคณะกรรมการบริษัทฯ อนุมัติตอบรับข้อเสนอการเข้าร่วมลงทุนของธนาคารอิสลามแห่งประเทศไทย โดยเข้ามาถือหุ้นจำนวน 465.50 ล้านหุ้น ในราคาหุ้นละ 1.20 บาท รวมเป็นเงินทั้งสิ้น 558.6 ล้านบาท 
ส่วนหุ้นที่ธนาคารอิสลามฯจะเข้ามาซื้อ มาจากหุ้นเพิ่มทุนจำนวน 200 ล้านหุ้น และธนาคารขอซื้อจากผู้ถือหุ้นเดิมจำนวน 265.50 ล้านหุ้นด้วยวิธีการทำคำเสนอซื้อบางส่วน (เทนเดอร์ออฟเฟอร์) โดยธนาคารฯได้รับอนุมัติคำขอผ่อนผันการทำคำเสนอซื้อหุ้นทั้งหมดจากสำนักงานคณะกรรมการกำกับหลักทรัพย์ และตลาดหลักทรัพย์ เรียบร้อยแล้ว
อย่างไรก็ตาม ก่อนที่ธนาคาร อิสลามฯจะเข้ามาลงทุน    บริษัทจะต้องจำหน่ายหุ้นที่ซื้อคืน (Treasury Stock) จำนวน 10,255,600 หุ้นให้แล้วเสร็จเรียบร้อย
ด้านตลาดหลักทรัพย์แห่งประเทศไทย ปลดเครื่องหมาย SP เพื่ออนุญาตการซื้อขายหุ้นของ NVL ตั้งแต่วันที่ 9 มิ.ย. 2553 เป็นต้นไป หลังจากบริษัทขอหยุดการซื้อขายหุ้นไปวันที่ 8 มิ.ย.2553 
ล่าสุดราคาหุ้น NVL  ซื้อขายที่ระดับ 1.13 บาท  บวก 0.02 บาท คิดเป็น 1.80%